Mesterová, Zuzana, poslankyňa NR SR (2024-01-10):
Ďakujem pekne za slovo, pán predsedajúci. Dámy a páni, tak ako už pán Dostál povedal, o malú chvíľu nás čaká voľba predsedu alebo predsedníčky Štátnej komisie pre voľby a kontrolu financovania politických strán. Ako už z názvu tejto komisie vyplýva, jednou z jej najdôležitejších činností je práve kontrola financovania politických strán a kontrola financovania a vedenie politickej kampane. Transparentnosť financovania politických strán a vedenia ich kampane je jednou z najdôležitejších garancií spravodlivej a férovej politickej súťaže, a to nielen pre politické subjekty, ktoré túto súťaž vedú, ale najmä aj pre občanov a občianky tejto krajiny. Je nevyhnutné, aby bola zabezpečená transparentná finančná kontrola subjektov, ktoré majú potenciál a aj snahu podieľať sa po voľbách na správe vecí verejných a na vládnutí v tejto krajine. Pretože aj zdroje financovania politických strán je jedným zo signálov, aké hodnoty a priority táto politická strana má, aký má postoj k dodržiavaniu zákonov, aké priority má pre ňu napĺňanie verejného záujmu, či napĺňa skutočne verejný záujem, alebo napĺňa záujem záujmových skupín, ktoré ju podporujú. Je to dôležité aj preto, že činnosť politických strán je financovaná prevažne z prostriedkov štátu, a teda aj z prostriedkov občanov a občaniek tejto krajiny. Už samotný postoj politickej strany k tomu, ako dodržiava zákonné povinnosti v čase politickej súťaže a vedenia kampane, veľa voličom a voličkám napovie o tom, aký postoj bude mať táto strane keď získa mandát a dôveru tých obyvateľov spravovať veci verejné. Štátna komisia pre voľby a kontrolu financovania politických strán je práve ten orgán, ktorý má verejnosti garantovať kontrolu nad dodržiavaním transparentnosti a zákonnosti financovania politických strán a ich kampane. My v Progresívnom Slovensku si ctíme transparentnosť a dôsledne dodržiavame zákonné podmienky, o čom svedčí aj skutočnosť, že naša kampaň bola v posledných parlamentných voľbách vyhodnotená ako najtransparentnejšia. Sama som bola súčasťou tímu, ktorý na to vnútorne dohliadal. Myslím, že podobne skončili aj ostatné opozičné strany. Kto v tejto súťaži prepadol, bola práve vládnuca strana SMER. Peter Pellegrini sa už vyjadril, že by na tomto poste rád videl nominanta strany HLAS. My si myslíme a považujeme za správne, aby aj so zreteľom na blížiace sa prezidentské voľby, v ktorých je Peter Pellegrini jedným z kandidátov, túto funkciu zastával opozičný nominant. Práve preto navrhujeme na tento post Tomáša Hubináka a zároveň vás, kolegyne a kolegovia, týmto prosím o jeho podporu v tajnom hlasovaní. Tomáš Hubinák je riaditeľom legislatívno-právneho odboru Kancelárie prezidenta Slovenskej republiky. V roku 2023 zastupoval Kanceláriu prezidenta v legislatívnej rade, v rokoch 2013 až 2020 pôsobil ako poradca na Ústavnom súde. Venuje sa analytickej a odbornej činnosti, zastupuje Kanceláriu prezidenta v konaniach pred súdmi a podieľa sa na zabezpečovaní výkonu právomoci prezidenta v rámci jeho ústavných kompetencií aj vo vzťahu k legislatíve a menovacím právomociam. Je to človek s vysokou morálnou integritou a odbornými skúsenosťami v oblasti ústavného práva a legislatívy, ktorý bude zárukou spoľahlivého, odborného a nezávislého vedenia v Štátnej komisie pre voľby a kontrolu financovania politických strán. Preto vás ešte raz týmto prosím o jeho podporu. Ďakujem.